Številka: 0072-3/2022-DI/10

Datum: 31. 5. 2022

Vsem izvajalcem zdravstvenih storitev

**Navodilo o beleženju in obračunavanju zdravstvenih storitev in izdanih materialov**

**Okrožnica ZAE 4/22: Dopolnitve šifrantov za obračun zdravstvenih storitev – dopolnitev z dne 31. 5. 2022**

**Okrožnico izdajamo z namenom dopolnitve programske opreme za obračun zdravstvenih storitev. Okrožnica je namenjena poslovodstvu zavodov in koncesionarjev in ni namenjena informiranju zdravnikov in ostalega zdravstvenega osebja.**

Podlaga za dopolnitve in spremembe šifrantov za obračun zdravstvenih storitev je Zakon o dodatnih ukrepih za preprečevanje širjenja, omilitev, obvladovanje, okrevanje in odpravo posledic COVID-19 (PKP10).

V okrožnici je zajeta naslednja vsebina:

[1. 76. člen ZDUPŠOP (PKP 10) - obračun storitev osebam brez statusa zavarovane osebe v OZZ ali za izvajalce izven javne mreže, katerih plačnik je proračun Republike Slovenije](#_Toc98326806)

S spoštovanjem.

Pripravili:

Jerneja Eržen, strokovna sodelavka Sladjana Jelisavčić,

Svetlana Savarin, vodja oddelka I vodja – direktorica področja I

Andreja Mavčič, svetovalka področja

Saša Strnad, svetovalka področja

Priloge:

* Priloga 1: Vzorec računa za obračun storitev osebam brez statusa zavarovane osebe v OZZ ali za izvajalce izven javne mreže – proračun (HAG testiranja)
* Priloga 2: Vzorec računa za obračun storitev osebam brez statusa zavarovane osebe v OZZ ali za izvajalce izven javne mreže – proračun (PCR testiranja ali cepljenja)
* Priloga 3: Vzorec specifikacije računa – obračun storitev osebam brez statusa zavarovane osebe v OZZ ali za izvajalce izven javne mreže – proračun (HAG testiranja)
* Priloga 4: Vzorec specifikacije računa – obračun storitev osebam brez statusa zavarovane osebe v OZZ ali za izvajalce izven javne mreže – proračun (PCR testiranja ali cepljenja)
* Priloga 5: Tabela s pojasnili in podatki, MZ
* Priloga 6: Odgovorne osebe za odpiranje gesel prilog k eRačunom - podlaga 76. člen ZDUPŠOP
1. **76. člen ZDUPŠOP (PKP 10) - obračun storitev osebam brez statusa zavarovane osebe v OZZ ali za izvajalce izven javne mreže, katerih plačnik je proračun Republike Slovenije**

*Vsem izvajalcem zdravstvenih storitev*

**Povzetek vsebine**

27. 12. 2021 je bil sprejet novi Zakon o dodatnih ukrepih za preprečevanje širjenja, omilitev, obvladovanje, okrevanje in odpravo posledic COVID-19 (PKP10 oz. ZDUPŠOP, objavljen v Uradnem listu RS, št. 206/21). V skladu s 76. členom omenjenega Zakona je Zavod zadolžen za zbiranje podatkov, vzpostavitev kontrole pravilnosti podatkov in posredovanje zahtevkov Ministrstvu za zdravje za zdravstvene storitve, ki so namenjene zamejevanju širjenja COVID-19 in katerih plačnik je proračun Republike Slovenije.

Omenjene aktivnosti bo Zavod začel na novo izvajati za osebe brez statusa zavarovane osebe v obveznem zdravstvenem zavarovanju (OZZ) in tudi za storitve, ki jih izvajajo izvajalci zdravstvene dejavnosti izven javne mreže. To velja za storitve mikrobioloških preiskav na virus SARS-CoV-2 ter za cepljenje proti Covid-19 in gripi.

Izvajanje obračuna omenjenih storitev se bo za osebe brez statusa zavarovane osebe v OZZ in izvajalce izven javne mreže izvajalo v obdobju od 30. 12. 2021 do praviloma 31. 12. 2023 oziroma do izteka veljavnosti interventne zakonodaje za posamezen ukrep.

**Navodilo za obračun**

Izvajalci v javni mreži morajo račune za zdravstvene storitve oseb brez statusa zavarovane osebe v OZZ pošiljati izključno **v obliki eRačuna preko Uprave Republike Slovenije za javna plačila (UJP) in ne preko Zavodove aplikacije Izdatki. Enako velja za izvajalce izven javne mreže za račune za opravljene storitve vsem obravnavanim osebam.**

Pri izdaji računa in obračunu zdravstvenih storitev je treba upoštevati:

1. pravila standarda eSLOG 2.0, pri čemer izvajalec na računu za obračun storitev HAG testiranj poda izjavo, s katero potrjuje, da je pred izvedbo testiranja vpogledal v dokazila o upravičenosti do povračila sredstev iz proračuna RS (fotografija s priloženim osebnim dokumentom ali testirna ploščica v zaščitni vrečki, izpis iz aplikacije zVem, SMS s pozitivnim izvidom testiranja). Primer pravilno izstavljenega računa za obračun storitev HAG testiranj je prikazan v Prilogi 1 te okrožnice. Račun za obračun storitev testiranj PCR ali cepljenj ne vsebuje navedene izjave. Primer pravilno izstavljenega računa za obračun storitev PCR testiranj ali cepljenj je prikazan v Prilogi 2 te okrožnice.
2. pravila navajanja podatkov v specifikaciji računa, ki so razvidna iz Prilog 3 in 4 te okrožnice
3. vse sprejete predpise, ki so povezani s protikoronskimi ukrepi – razvidni so iz Priloge 5 te okrožnice
4. vse objavljene okrožnice Zavoda, povezane z ukrepi, navedenimi pod točko c)
5. šifre in opise storitev po veljavnem šifrantu Zavoda za obračun obveznemu zdravstvenemu zavarovanju. Obračunajo se lahko naslednje storitve:
* Q0309 »Odvzem brisa SARS-CoV-2 in HAGT«
* Q0311 »Odvzem brisa SARS-CoV-2 za PCR test – proračun«
* Q0312 »Dokazovanje SARS-CoV-2 - PCR test – proračun«
* Q0314 »Odvzem brisa SARS-CoV-2 in enostavni PCR test – proračun«
* E0761 »Pregled in cepljenje proti COVID-19 - cepilno mesto«
* E0762 »Pregled in cepljenje proti COVID-19 - mobilni cepilni tim«
* E0752 »Pregled in cepljenje proti gripi – proračun«
* E0760 »Obravnava pacienta in cepljenje proti gripi v patronaži – proračun«
1. ceno storitve, ki je veljala v času izvajanja storitve. Pri tem je treba upoštevati takrat veljavne sklepe oziroma določila Ministrstva za zdravje

Računu mora biti obvezno priložena priloga v pdf formatu. To je specifikacija računa, kjer so podatki z računa podrobneje prikazani po posameznih osebah. Primer specifikacije računa je razviden iz **Priloge 3 in 4** te okrožnice, kjer so **prikazani vsi podatki, ki jih je potrebno v specifikaciji računa navesti**. Ker gre za osebne in občutljive podatke, mora biti ta priloga zaklenjena z geslom. Izvajalec predhodno (pred izstavitvijo računa), na vsakih 6 mesecev, posreduje gesla kontaktnim osebam Zavoda, ki so navedena v Prilogi 6 te okrožnice. Geslo se vedno pošlje odgovorni osebi za odpiranje gesla in njenemu namestniku.

Zavod bo v skladu s Prilogo 5 te okrožnice izvajal kontrole urejenosti obveznega zdravstvenega zavarovanja (ter kontrole prebivališča osebe brez statusa zavarovane osebe v OZZ) in kontrole pravilnosti navajanja obračunskih podatkov (kontrola dejavnosti, cene storitve, šifre storitve, količine).

**Računi se lahko izdajajo enkrat mesečno, in sicer do 5. oziroma najkasneje do 10. v mesecu za pretekli mesec. Obvezno morajo biti izstavljeni ločeno za vsak ukrep posebej!**

**Računi za opravljene storitve v mesecu januarju in februarju 2022 se lahko Zavodu pošljejo do konca marca 2022.**

Razvrstitev storitev po posameznih ukrepih je naslednja:

|  |  |
| --- | --- |
| **Ukrep** | **Storitev** |
| ZZUOOP, 41. člen; ZZVZZ, 7. člen | Q0309 |
| ZNUPZ, 22. člen; ZZVZZ, 7. člen | Q0311, Q0312, Q0314 |
| ZIUPOPDVE, 31. člen, 3.-6. odstavek | E0761, E0762 |
| ZZUOOP, 38. člen, 5. odstavek | E0752, E0760 |

**DOPOLNITEV Z DNE 23. 3. 2022**

Glede na to, da je za obračun v okrožnici navedenih storitev potrebnega več časa za prilagoditev programske opreme in programov pri izvajalcih, se lahko računi za opravljene storitve v mesecu januarju, februarju in marcu 2022 Zavodu posredujejo do konca aprila 2022. Izvajalci na računu navedejo datum zapadlosti računa 30 dni, vendar pa 30-dnevni plačilni rok za Zavod ni zavezujoč. Zavod nastopa v vlogi agenta oz. posrednika, zato lahko izvede plačilo izvajalcem šele po prejemu sredstev s strani Ministrstva za zdravje oz. proračuna RS.

eRačun mora vsebovati vse podatke, ki so razvidni iz vzorca računa (z izjemo neobveznih podatkov o plačniku). Hkrati mora račun vsebovati tudi ostale obvezne podatke po pravilih eSLOG 2.0, za katere pa ni nujno, da so na vizualiziranem računu prikazani (npr.: e-mail naslov izvajalca in prejemnika).

Vrsta in podvrsta zdravstvene dejavnosti se skladno z vzorci računov in specifikacij navaja tako na eRačunu, kot na specifikaciji računa. Vrsta in podvrsta zdravstvene dejavnosti se v eRačunu navede v polje za opis storitve / materiala, izjava s podpisom odgovorne osebe pa v tekst, ki je namenjen za dodatne opombe. Izjavo je potrebno obvezno navesti za vse storitve, opravljene od 1.3.2022 dalje.

Specifikacija računa mora prav tako vsebovati vse, v vzorcu prikazane podatke. Pri kategoriji »Naslov« se v primeru, ko oseba v Republiki Sloveniji nima ne stalnega ne začasnega prebivališča, navede naziv in davčna številka delodajalca s sedežem v Republiki Sloveniji, pri katerem je oseba zaposlena. Izjemo od tega pravila predstavljajo računi za opravljene storitve v mesecu januarju, februarju in marcu 2022, pri katerih teh podatkov v specifikaciji računa ni potrebno navesti, če dejansko niso dosegljivi. Pri računih, ki bodo izstavljeni za storitve, opravljene v mesecu aprilu 2022 oz. kasnejših mesecih, je te podatke treba pridobiti in jih v specifikaciji računa tudi navesti.

V primeru ugotovljenih napak izvajalec pošlje dobropis v obliki eRačuna s pripadajočo specifikacijo. Podatki dobropisa morajo biti skladni s podatki iz vzorcev računa in specifikacije iz prilog k tej okrožnici.

Za primere dodatnih vprašanj, povezanih s pošiljanjem eRačunov oz. pravili eSLOG 2.0, dodajamo kontaktno osebo s tega področja:

Andreja Mavčič (andreja.mavcic@zzzs.si; 01/30-77-501).

Kontaktna oseba za vsebinska vprašanja:

Saša Strnad (sasa.strnad@zzzs.si; 01/30-77-448)

Pripravili:

Jerneja Eržen, strokovna sodelavka

Andreja Mavčič, svetovalka področja

Kornelija Krašovc, vodja oddelka I

Barbara Knific, vodja oddelka I

Mojca Peperko, vodja službe III

Saša Strnad, svetovalka področja

**DOPOLNITEV Z DNE 31. 5. 2022**

Na podlagi zakonskih določb je Zavod pred posredovanjem zahtevka za povračilo sredstev iz proračuna dolžan račune in priloge vsebinsko prekontrolirati. Trenutno lahko Zavod kontrole izvaja samo za vsak posamični primer - zavarovano osebo posebej. Postopki izvajanja kontrole zavarovanj in bivališč so dolgotrajni in zapleteni, kar podaljšuje čas izvedbe kontrole in posledično priprave zahtevka za povračilo stroškov s strani proračuna in plačila računa.

Ker pri pripravi okrožnice Zavod ni pričakoval tako obsežnih specifikacij, Zavod sedaj pripravlja programsko podporo za delno avtomatizacijo izvedbe kontrolnega procesa. Pri tem ugotavljamo, da je kontrolo na pdf obliko datoteke nemogoče izvesti. Pri izvajanju prevedbe iz pdf oblike v drugo ustrezno obliko pa obstaja tveganje nepravilne izvedbe preoblikovanja datoteke in posledično napak pri kontroli podatkov.

Zato je potrebno računom, ki jih boste izstavili **po 1. 6. 2022** (velja tudi za popravke že zavrnjenih računov), priložiti specifikacije tudi v obliki excel datoteke, zaklenjene z enakim geslom, kot ste nam poslali obstoječo specifikacijo v pdf obliki. Excel specifikacija ne sme vsebovati vmesnih seštevkov.

Nabor podatkov excel specifikacije je enak kot v pdf specifikaciji, le da so podatki v excel obliki prikazani v stolpcih v naslednjem zaporedju (vzorec je prikazan v Prilogi 1):

1. ZZZS št. osebe/Interna številka (če ZZZS št. osebe ne obstaja)
2. Priimek in ime
3. Naslov
4. Datum rojstva
5. Spol
6. Datum opravljene storitve
7. Šifra in opis storitve
8. Količina
9. Št. enot mere
10. Cena
11. Vrednost

Nove račune in specifikacije v pdf in excel obliki, zaščitene v obeh oblikah z enakim geslom, posredujte na UJP. V kolikor excelove datoteke ne morete poslati preko UJP, lahko excelovo datoteko pošljete na elektronski naslov, na katerega ste posredovali geslo za odpiranje specifikacije v pdf obliki. Posodobljen seznam oseb je prikazan v Prilogi 2.

Prilogi:

* Priloga 1: Vzorec specifikacije računa v excel obliki
* Priloga 2: Odgovorne osebe za odpiranje gesel prilog k eRačunom - podlaga 76. člen ZDUPŠOP, od 1.6.2022 dalje

Kontaktna oseba za vprašanja, povezana s pošiljanjem eRačunov oz. pravili eSLOG 2.0:

Andreja Mavčič (andreja.mavcic@zzzs.si; 01/30-77-501).

Kontaktna oseba za vsebinska vprašanja:

Saša Strnad (sasa.strnad@zzzs.si; 01/30-77-448)

Pripravili:

Svetlana Savarin, vodja oddelka I

Kornelija Krašovc, vodja oddelka I

Andreja Mavčič, svetovalka področja

Saša Strnad, svetovalka področja